টি কোষ এবং বি কোষ একে অপরের থেকে আলাদা হবার পরপরই টি কোষ গুলো নিজেদের মধ্যে আবার দুই ভাগ হয়ে যায়। এক দল সহায়ক টি কোষ(Helper T Cell), অপর ভাগ ঘাতক টি কোষ(Killer T Cell)। সাহায্যকারী টি কোষের গায়ে প্রচুর সংখ্যক CD4 প্রোটিন থাকে, আর ঘাতক টি কোষের গায়ে থাকে প্রচুর সংখ্যক CD8 প্রোটিন। উভয় ধরণের টি কোষের গায়েই আবার এক ধরনের রিসেপ্টর থাকে যার সাথে অ্যান্টিবডির রিসেপ্টরের মিল আছে আবার নেই। তরুণ টি কোষ অস্থিমজ্জা থেকে থাইমাসে আসার পরপরই কিন্তু সে সহায়ক বা ঘাতক তকমা পায়না। থাইমাসে বড় হবার সময় যখন সে আপন এবং পর কে শিখতে থাকে সে সময়ই কিভাবে যেন এই তকমা জুটে যায় যা এখনো ঠিকভাবে জানা যায়নি।